Η αναπαράσταση του κόσμου

Λέμε ότι στον πολιτισμό της εποχής μας τελειώσαμε με τις μεγάλες αφηγήσεις, τις μεγάλες ιδέες, ότι οι ολοκληρωτισμοί τα ακύρωσαν όλα αυτά με την αποτυχία τους, νομίζουμε ότι είμαστε ή προσπαθούμε να είμαστε πιά πραγματιστές και μορφωμένοι, κοσμοπολίτες, ανεκτικοί στο διαφορετικό, στις μειονότητες, αλλά κυρίως σύγχρονοι και ενημερωμένοι.

Πόσο σύγχρονες όμως είναι οι υπαρξιακές αγωνίες των σύγχρονων ανθρώπων; Κι οι σύγχρονοι ολοκληρωτισμοί; Οι φονταμενταλισμοί και οι παγκοσμιοποιημένες ιδέες και εταιρίες σε ποιά κατηγορία άραγε ανήκουν; Μήπως οι ολοκληρωτισμοί είναι σήμερα ακόμη ισχυρότεροι;

Κι η ενημέρωση που αναπαράγεται ακατάπαυστα; Δεν είναι ένας ολοκληρωτικός μηχανισμός που διαμορφώνει μαζικές προτεραιότητες; Ποιοί ελέγχουν τους μηχανισμούς που μας ενημερώνουν; Μήπως είναι τώρα απελπιστικά αποτελεσματικότεροι για τους σκοπούς των απρόσωπων σχηματισμών που κατέχουν τους πομπούς και εξουσιάζουν τους δέκτες; Θεωρούμε άραγε τους εαυτούς μας ικανούς να ξεχωρίσουν την αλήθεια πίσω απ’ τον κυρίαρχο ασταμάτητο θόρυβο της καταιγιστικά ομοιόμορφης ροής νέων λόγων, ήχων και εικόνων; Η συνεχής ενημέρωση δεν μας επιτρέπει να το σκεφτούμε. Κυρίως δεν μας αφήνει χρόνο να αντιδράσουμε ανεξάρτητα από τις επιταγές της. Η επιθετικά καταναλωτική συνθήκη στην οποία ζούμε επιβάλει την ταχύτητα της παλαίωσης και την αναγκαιότητα συνεχούς αντικατάστασης από τα ακατάπαυστα ανανεούμενα νέα προϊόντα, ειδήσεις, ιδέες ή προοπτικές. Δεν διανοούμαστε να ανοίξουμε το παράθυρό μας να νιώσουμε τον καιρό, μας πληροφορεί έγκλειστους στις συσκευές της η ενημέρωση με αριθμούς κ ﷽﷽﷽﷽﷽﷽﷽﷽ατου εξωτερικού ή ενδώαι εικόνες.

Εγκλωβισμένοι στις απαιτήσεις ενός απρόσωπου συστήματος που με το πρόσχημα της παγκοσμιοποίησης των λαών παγκοσμιοποιεί την εξουσια του διεθνώς, αναρωτιόμαστε εδώ ποιό είναι το πρόσωπό μας, το πρόσωπο της χώρας μας, ποιά είναι η εικόνα της πατρίδας. Αλλά εμείς που το αναρωτιόμαστε, σε ποιό κοινό ομονοούμε; Για ποιά πατρίδα, για ποια Ελλάδα μιλάμε εμείς; Ποιοί είμαστε εμείς; Ονειρευόμενοι καθένας την ατομική του εξασφάλιση στα αφειδώς προτεινόμενα νέα προιόντα της τεχνολογίας, διχασμένοι σχεδόν πάντα, ατομιστές, καταναλωτές και εισαγωγείς -ούτε μολύβια Ελληνικά δεν έχουμε να γράψουμε ‘περήφανοι καθαρά το όνομά μας- αρνησιπάτριδες ή εθνικιστές, απαιτητές δικαιωμάτων, -από ποιόν άραγε τα απαιτούμε;- ιστορικά υποκείμενα της προόδου, αλλά σε τι υποκείμεθα εκτός από την ανεξέλεγκτη ροή της ζωής; Ποιές υποχρεώσεις αναγνωρίζουμε στους εαυτούς μας; ποιά πειθαρχία; ποιά συγχώρεση είμαστε διατεθιμένοι να ανεχθούμε ή να προσφέρουμε στους συμπατριώτες; πως συν χωρούμε στον τόπο μας; Ποιά γλώσσα φυλάσουμε, ποιές θήκες προγόνων τιμούμε; Ποιά ιστορία, ποιόν πολιτισμό προστατεύουμε και ποιόν προωθούμε; το ερώτημα αφορά καθέναν από μας, απαιτεί μια υπεύθυνη απάντηση, μια υπεύθυνη στάση. Καθένας από μας φτιάχνουμε την κοινότητα, τον πολιτισμό μας.

Πολιτισμός είναι τρόπος και τόπος του πολίτη, του ανθρώπου που έχει συνείδηση κοινότητας, ταυτότητα δηλαδή, και συν κατοικεί την πόλη, τον τόπο, τη χώρα, τον κόσμο.

Ο πολιτισμός μας δεν είναι ακριβώς τα έργα της τέχνης, η ιστορία, ο τόπος αλλά η έμπρακτη συνείδηση της αξίας τους. Εμείς είμαστε ο πολιτισμός μας, η συνείδησή μας ως παράσταση του κόσμου και τα έργα μας: η αναπαράστασή του.

Η αξία αυτού του πολιτισμού προυποθέτει κοινό κριτήριο στο οποίο να ομονοεί η κοινότητα και να αναγνωρίζει το πρόσωπό της; Το πρότυπο που προτείνει στον εαυτό της, στα παιδιά της, στο μέλλον της; Την ταυτότητά της. Η ταυτότητα αναγνωρίζεται απέναντι σε ετερότητες μόνον όταν έχει δικό της πρόσωπο. Ποιό είναι το κοινό μας πρόσωπο; Που αναγνωρίζουμε εμείς την Ελλάδα;

Διαχείριση πολιτισμού σημαίνει κυρίως διαχείριση ταυτότητας, επιμέλεια προσώπου, ανόρθωση εαυτού. Με ποιά παράσταση ταυτιζόμαστε; σε ποια παράσταση αναγνωρίζουμε τον εαυτό μας, τον κόσμο μας; πως τον αναπαριστούμε;

Και με την αναπαράσταση νά’μαστε στη ζωγραφική! Αναπαράσταση σε δισδιάστατη επιφάνεια τρισδιάστατου ή πολυδιάστατου εξωτερικού ή ενδότερου κόσμου. Δύο βασικά ερωτήματα με απασχόλησαν στην ζωγραφική.

Τι νόημα μπορεί να έχει μια τέχνη που προσδοκά την αλήθεια και την αιωνιότητα σε μια κοινωνική συνθήκη που απαιτεί συνεχώς την αντικατάσταση του νέου από το νεώτερο και προσδοκά στο επόμενο νέο; Πότε παλιώνει το νέο;

 Και δεύτερο, τι μπορεί η ζωγραφική να προσδοκά από ένα κοινό που ως επί το πλείστον δηλώνει αμήχανα ότι δεν ξέρει από τέχνη; Σε ποιούς απευθύνεται λοιπόν και τι τους απευθύνει; προς τί ο καθολικός σεβασμός, ο θαυμασμός και το υψηλό κύρος της τέχνης; Μόνο στη δεξιότητα απευθύνεται και στην ευρηματικότητα; ή στην πρωτοτυπία ή την πρόκληση;

Αρχαία τα μονοπάτια και παλίμψηστα τα ερωτήματα. Είναι άδειο το σκοτάδι; Τί βλέπουμε στο φώς; Είναι η αναπαράσταση, παράσταση της στάσης μιας υπόστασης; Είναι η επιφάνεια προφάνεια του αφανούς; Τί είναι προφανές και πως παρίσταται; Μπορεί ο άνθρωπος να παραστήσει και κάτι πέραν του προφανούς; Να εικονίσει το απόλυτο; Έχει και πρόσωπο ή μόνο νόημα η αρετή; Και τι νόημα έχει η προσωπική έκφραση του δημιουργού αν δεν αντανακλά την αντίληψη της κοινότητας για το υψηλό και το κύριο; Ενέχει πνεύμα ή είναι μόνο διακοσμητική η τέχνη; Είναι αισθητική ή ηθική κατηγορία το υπέροχον κάλλος, η ομορφιά που θα σώσει τον κόσμο; Ή μήπως ο κόσμος μόνον σώζει την ομορφιά; Τότε, γιατί να υπάρχει μια ζωγραφιά κι όχι το τίποτε; Να διεγείρει συνειδήσεις άραγε, να κινητοποιεί ή να αποχαυνώνει; Να συντηρεί το κατεστημένο ή να ανατρέπει την αντίληψη του κόσμου; Είναι μοχλός εκπολιτισμού ή εργαλείο χειραγώγησης; Σχεδία διαφυγής ή κιβωτός κοινότητας; Ποιά τέχνη κάνει το ένα, ποιά το άλλο; Ποιά εξυπηρετεί και ποιόν σκοπό, τίνος;

Αλλά ο κόσμος δεν είναι απέναντί μας για να μας δίνει απαντήσεις. Αντηχεί μόνο τα ερωτήματά μας και αντανακλά τα σημάδια μας. Ωστόσο αυτά τα ερωτήματα διαμορφώνουν την υπόστασή μας, μ’ αυτά φωτίζουμε το πρόσωπο μας, να φανεί, να λάμψει. Από τέτοια ερωτήματα αναδύονται τα έργα μας, πάνω τους οικοδομούνται. Αυτά μας οδηγούν και μας ανάγουν όπου θέλουμε να αναχθούμε. Εμείς είμαστε η απάντηση. Τα έργα μας, οι πράξεις μας, η ζωή μας η ίδια είναι η αναπαράσταση του κόσμου μας. Ποίηση είναι η ζωή μας. Ένα μάθημα. Επ’ αγαθώ ή όχι εμείς αποφασίζουμε. Και η ευθύνη αυτής της απόφασης είναι ο πολιτισμός μας.

Νεότερος αρνιόμουνα να εμπιστευτώ το χάρισμα, πίστευα ότι έπρεπε να παλέψω ν’ αλλάξω τον κόσμο. Με καιρό και με κόπο κατάλαβα ότι η μέγιστη συμβολή στην ελάχιστη βελτίωσή του είναι να αλλάξω προς το καλλίτερο τον εαυτό μου και να τον απευθύνω, να τον αποδώσω στον κόσμο.

«Το υνί όταν τρώει την γή, τρώει την γή θαρριέται, μα μόνο ‘κείνο τρώεται κι εκείνο καταλυέται».

Έτσι συμβάλλει καθένας μας στην ανόρθωση πατρίδας, σαν το υνί που λιώνει τον εαυτό του κοπιάζοντας να την οργώσει, να καλλιεργηθεί, να γίνει εύφορη, ν’ ανθίσει, να καρπίσει και να συνεχίσουν μετά από μας άλλοι όπως άλλοι μας την αφήσαν. Να οργωθούμε κι εμείς, να καλλιεργηθούμε εντός του, να ευοδωθεί η σπορά, να βρεί έδαφος γόνιμο κι άμποτες να αξιωθούμε πολιτισμό επ’ αγαθώ.

Τι ωραία λέξη η καλλιέργεια! Στα σπλάχνα της ακμάζει η ομορφιά των έργων, το εν έργω τίθεσθαι του κάλλους.

Χρήστος Μποκόρος

Αθήνα, 21 Μαΐου 2015

Εισήγηση στην Διημερίδα του Εργαστηρίου Τεχνών και Πολιτιστικής Διαχείρισης
με θέμα ‘‘Η εικόνα της Ελλάδας: Πολιτισμός και ΜΜΕ’’

Εθνικό Καποδιστριακό Πανεπιστήμιο Αθηνών